A Bizottság 1432/96/EK rendelete
(1996. július 23.)
az egyes mezőgazdasági termékeknek a 3035/80/EGK tanácsi rendeletben szabályozott árucikkek formájában való kivitele utáni export-visszatérítésekkel kapcsolatos statisztikai információkról szóló 3223/1993/EK rendelet módosításáról
AZ EURÓPAI KÖZÖSSÉG BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági termékek feldolgozásával előállított egyes árucikkekre alkalmazandó kereskedelmi szabályokról szóló, 1993. december 6-i 3448/93/EK tanácsi rendeletre [1] és különösen annak 20. cikkére,
mivel a tagállamoknak információt kell szolgáltatniuk annak érdekében, hogy a Bizottság figyelemmel tudja kísérni a legutóbb a 229/96/EK rendelettel [2] módosított, a Szerződés II. mellékletében nem szereplő áruk formájában exportált egyes mezőgazdasági termékekre vonatkozó export-visszatérítési rendszer alkalmazásának közös részletes szabályairól, valamint az e visszatérítések összegének megállapítására szolgáló szempontokról szóló, 1994. május 30-i 1222/94/EK rendelet alkalmazását [3];
mivel a legutóbb az 1149/95/EK rendelettel [4] módosított 3223/93/EK bizottsági rendelet [5] előírja e kötelezettséget azon tejtermékek vonatkozásában, amelyeket a Szerződés II. mellékletében nem szereplő, de a legutóbb a 2931/95/EK rendelettel [6] módosított, a tej- és tejtermékpiac közös szervezéséről szóló, 1968. június 27-i 804/68/EGK tanácsi rendelet [7] mellékletében felsorolt áruk formájában történő újrakivitel céljából importáltak;
mivel az 1149/95/EK rendelet 2. cikkének a) pontját, különösképpen annak hatályát, a tagállamok eltérően értelmezik; és mivel e cikk hatályát ezért tisztázni kell;
mivel az e rendeletben előírt intézkedések összhangban vannak a Szerződés II. mellékletében nem szereplő feldolgozott mezőgazdasági termékek kereskedelmére vonatkozó horizontális kérdésekkel foglalkozó irányítóbizottság véleményével,
ELFOGADTA EZT A RENDELETET:
1. cikk
A 3223/93/EK rendelet a következőképpen módosul:
1. A 3. cikk helyébe a következő rendelkezés lép:
"3. cikk
Az 1. cikkben említett szükséges statisztikai információ a következőket foglalja magában:
1. - az 1222/94/EK bizottsági rendeletben [8] foglalt, az előző hónapban export-visszatérítésben részesült árucikkek mennyisége tonnában vagy más mértékegységben kifejezve, megjelölve a mértékegységet, az áruk csoportjai szerinti bontásban,
- az első francia bekezdésben említett minden egyes csoporton belül az előző hónapban nyújtott visszatérítések összege a mezőgazdasági alaptermékek mindegyikére, nemzeti pénznemben kifejezve,
- az első francia bekezdésben említett minden egyes csoporton belül minden egyes alaptermék mennyisége tonnában vagy más mértékegységben kifejezve, a mértékegység feltüntetésével.
2. Az 18069060 és 18069090 közötti KN-kódok, illetve az 1901 és 21069098 KN-kód alá tartozó árucikkek esetén, amely exportált árucikkek 100 kilogrammonként legalább 67 kilogramm olyan, különleges rendszer keretében, csökkentett vám alkalmazásával harmadik országból importált tejterméket tartalmaznak, amelynek KN-kódja 04021019, 04022119, 0405 vagy 0406:
- azon árucikkek mennyisége tonnában kifejezve, amelyekre az előző hónapban visszatérítést fizettek,
- az előző hónapban nyújtott visszatérítések összege és az azokkal kapcsolatos, a 04021019, 04022119 vagy 0405 KN-kód alá tartozó árucikkek mennyisége, amelyek a behozatal idején különleges rendszer kedvezményeiből részesültek."
2. A 3223/93/EK rendelet A. és B. melléklete helyébe e rendelet A. és B. melléklete lép.
2. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ezt a rendeletet 1996. augusztus 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1996. július 23-án.